KOMISIJOS SPRENDIMAS
2007 m. rugpjūčio 29 d.
iš dalies keičiantis Tarybos direktyvos 90/539/EEB IV priedą dėl veterinarijos sertifikatų Bendrijos vidaus prekybai naminiais paukščiais ir perinti skirtais kiaušiniais pavyzdžių atsižvelgiant į tam tikrus visuomenės sveikatos reikalavimus
(pranešta dokumentu Nr. C(2007) 3999)
(Tekstas svarbus EEE)
(2007/594/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (1), ypač į jos 34 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (2), ypač į jo 30 straipsnio 1 dalies b punktą,
kadangi:
(1)
Direktyva 90/539/EEB nustatomi gyvūnų sveikatos reikalavimai, taikomi Bendrijos vidaus prekybai naminiais paukščiais ir perinti skirtais kiaušiniais ir jų importui iš trečiųjų šalių, įskaitant reikalavimą, kad naminiai paukščiai ir perinti skirti kiaušiniai į paskirties vietą būtų gabenami su veterinarijos sertifikatu, atitinkančių šios direktyvos IV priede pateiktą atitinkamą sertifikato pavyzdį.
(2)
Šie veterinarijos sertifikatai pateikia garantiją dėl tam tikrų gyvūnų ligų. Tačiau veterinarijos sertifikatuose nepatiekiama informacijos, susijusios su visuomenės sveikata, pavyzdžiui, informacijos apie tam tikrų zoonozių ir zoonozių sukėlėjų tyrimus.
(3)
2003 m. lapkričio 17 d. Europos Parlamento ir Tarybos reglamente (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės (3) numatyta, kad paukščių pulkai, kuriems taikomas šis reglamentas, prieš išvežant gyvus gyvūnus ar perinti skirtus kiaušinius iš maisto verslo kilmės ūkio, turi būti tikrinami, siekiant nustatyti tam tikras zoonozes arba zoonozių sukėlėjus. Nuo šio reglamento I priede nurodytos datos tyrimų data ir rezultatai turi būti įtraukti į atitinkamą Bendrijos teisės aktuose numatytą veterinarijos sertifikatą. Šie reikalavimai nuo 2007 m. sausio 1 d. taikomi veisliniams gyvūnams ir perinti skirtiems kiaušiniams, nuo 2008 m. vasario 1 d. turi būti taikomi vištoms dedeklėms, o nuo 2009 m. sausio 1 d. - broileriams.
(4)
Siekiant patikrinti atitikimą Bendrijos taisyklėms, skirtoms rizikos žmonių ir gyvūnų sveikatai prevencijai, panaikinimui arba sumažinimui, Reglamentu (EB) Nr. 882/2004 nustatyti veterinarijos sertifikatų pavyzdžiai. Siekiant Bendrijos teisės aktų nuoseklumo ir paprastumo, jeigu tinkama, turėtų būti naudojamas vienas sertifikato pavyzdys, į kurį būtų įtraukti žmonių maisto bei gyvūnų pašaro oficialaus sertifikavimo ir kiti susiję reikalavimai.
(5)
Atsižvelgiant į Reglamente (EB) Nr. 2160/2003 išdėstytus tikrinimo reikalavimus dėl visuomenės sveikatos, Direktyvoje 90/539/EEB išdėstytus reikalavimus dėl gyvūnų sveikatos ir tai, kad vertėtų visą sertifikavimą įtraukti į vieną sertifikato pavyzdį, į Bendrijos teisės aktus turėtų būti įtraukti nauji naminių paukščių ir perinti skirtų kiaušinių sertifikatų pavyzdžiai, kuriais būtų pakeisti Direktyvoje 90/539/EEB pateikti pavyzdžiai.
(6)
2004 m. spalio mėn. Danija pradėjo sistemingai profilaktiškai skiepyti naminius paukščius nuo Niukaslio ligos. Todėl Danija turėtų būti išbraukta iš šalių, kurias EB patvirtino kaip nevykdančias skiepijimo nuo Niukaslio ligos, sąrašo, nurodyto Direktyvoje 90/539/EEB pateiktuose veterinarijos sertifikatų pavyzdžiuose.
(7)
2006 m. birželio 14 d. Komisijos sprendimu 2006/415/EB dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis, panaikinančiu Sprendimą 2006/135/EB (4), 2006 m. rugpjūčio 11 d. Komisijos sprendimu dėl tam tikrų apsaugos priemonių, susijusių su labai patogenišku paukščių gripu, kurį Bendrijos naminiams paukščiams sukelia gripo viruso H5N1 potipis, panaikinančiu Sprendimą 2006/115/EB (5) ir 2006 m. rugsėjo 6 d. Komisijos sprendimu 2006/605/EB dėl tam tikrų apsaugos priemonių, susijusių su Bendrijos vidaus prekyba naminiais paukščiais, skirtais laukinių medžiojamųjų paukščių ištekliams atkurti (6), nustatomos tam tikros su leidimais gabenti gyvus naminius paukščius ir perinti skirtus kiaušinius iš teritorijų, kurioms taikomi tam tikri apribojimai, susijusios nuostatos.
(8)
2005 m. gruodžio 20 d. Tarybos direktyva 2005/94/EB dėl paukščių gripo kontrolės Bendrijoje priemonių, panaikinančia Direktyvą 92/40/EEB (7), numatomas skiepijimo nuo paukščių gripo planų tam tikrose valstybėse narėse tvirtinimas.
(9)
Atsižvelgiant į sprendimų 2006/415/EB, 2006/563/EB, 2006/605/EB ir Direktyvos 2005/94/EB nuostatas, Direktyvoje 90/539/EEB pateikti dabartiniai veterinarijos sertifikatų pavyzdžiai turėtų būti iš dalies pakeisti.
(10)
Sertifikatai turėtų būti pateikti laikantis standartizuoto veterinarijos sertifikatų išdėstymo, nustatyto 2004 m. kovo 30 d. Komisijos sprendimu 2004/292/EB dėl TRACES sistemos įdiegimo, iš dalies keičiančiu Sprendimą 92/486/EEB (8).
(11)
2004 m. kovo 30 d. Komisijos reglamentu (EB) Nr. 599/2004 dėl Bendrijos vidaus prekybos gyvūnais ir gyvūninės kilmės produktais suderinto sertifikato pavyzdžio ir patikrinimo ataskaitos patvirtinimo (9) nustatyta, kad įvairūs Bendrijos viduje reikalaujami veterinarijos sertifikatai turi būti pateikiami remiantis šio reglamento priede pateiktais suderintais sertifikato pavyzdžiais. Todėl Direktyvoje 90/539/EEB pateikti veterinarijos sertifikatų pavyzdžiai turėtų būti atitinkamai suderinti.
(12)
Todėl Direktyvą 90/539/EEB reikėtų atitinkamai iš dalies pakeisti.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 90/539/EEB IV priedo tekstas keičiamas šio sprendimo priedo tekstu.
2 straipsnis
Šis sprendimas taikomas nuo 2007 m. rugsėjo 1 d.
Tačiau Direktyvos 90/539/EEB su pakeitimais, padarytais šiuo sprendimu, IV priede pateiktų pavyzdžių toliau nurodytos nuostatos taikomos nuo toliau nustatytų datų:
a)
vienadienių paukščių jauniklių veterinarijos sertifikato 2 pavyzdžio II.2.a punktas taikomas nuo:
i)
2008 m. vasario 1 d., jei vienadieniai paukščių jaunikliai skirti tik kiaušinių gamybai, išskyrus perinti skirtus kiaušinius arba
ii)
2009 m. sausio 1 d., jei paukščių jaunikliai skirti tik mėsos gamybai;
b)
veislinių bei produkcinių naminių paukščių veterinarijos sertifikato 3 pavyzdžio II.2.a punktas taikomas nuo:
i)
2008 m. vasario 1 d., jei šie naminiai paukščiai skirti tik kiaušinių gamybai, išskyrus perinti skirtus kiaušinius arba
ii)
2009 m. sausio 1 d., jei šie naminiai paukščiai skirti tik mėsos gamybai;
c)
naminių paukščių, vienadienių paukščių jauniklių ir perinti skirtų kiaušinių veterinarijos sertifikato 4 pavyzdžio II.2.a punktas taikomas nuo:
i)
2008 m. vasario 1 d., jei šie naminiai paukščiai ar vienadieniai paukščių jaunikliai skirti tik kiaušinių gamybai, išskyrus perinti skirtus kiaušinius arba
ii)
2009 m. sausio 1 d., jei šie naminiai paukščiai ar paukščių jaunikliai skirti tik mėsos gamybai;
d)
skerstinų naminių paukščių veterinarijos sertifikato 5 pavyzdžio II.2.a punktas taikomas nuo:
i)
2008 m. vasario 1 d., jei šie naminiai paukščiai skirti tik kiaušinių gamybai, išskyrus perinti skirtus kiaušinius arba
ii)
2009 m. sausio 1 d., jei šie naminiai paukščiai skirti tik mėsos gamybai.
3 straipsnis
Šis sprendimas skirtas valstybėms narėms.
Priimta Briuselyje, 2007 m. rugpjūčio 29 d.